**Saeimas Budžeta un finanšu (nodokļu) komisijai**

Par Ministru kabineta vēstules projektu

Atbildot uz Saeimas Budžeta un finanšu (nodokļu) komisijas š.g. 30.maija vēstuli Nr.111.9/2-47-12/18 par iespējamiem likuma “Par iedzīvotāju ienākuma nodokli” grozījumiem, Ministru kabinets izsaka šādu viedokli.

Informējam, ka likums “Par iedzīvotāju ienākuma nodokli” paredz divus iedzīvotāju ienākuma nodokļa piemērošanas modeļus ienākumam no kapitāla pieauguma:

1. kapitāla pieaugums tiek noteikts no kapitāla aktīva atsavināšanas cenas, atņemot iegādes vērtību un kapitāla aktīvā veikto ieguldījumu vērtību kapitāla aktīva turēšanas laikā, piemērojot iedzīvotāju ienākuma nodokļa likmi divdesmit procentu apmērā (pamatmodelis);
2. ienākuma izmaksātājam ir pienākums ieturēt un pārskaitīt budžetā iedzīvotāju ienākuma nodokli, piemērojot trīs procentu iedzīvotāju ienākuma nodokļa likmi no izmaksātās atlīdzības apmēra (alternatīvais modelis).

Tika izvērtēti iepriekš minētie iedzīvotāju ienākuma nodokļa piemērošanas modeļi ienākumam no kapitāla pieauguma (nekustamā īpašuma atsavināšanas), kas gūts maksātnespējas procesa bankrota procedūras ietvaros.

Saskaņā ar Maksātnespējas likumu, pēc maksātnespējas procesa pasludināšanas, tiek nodalītas parādnieka saistības, kuru izpildes termiņš iestājies pirms vai maksātnespējas procesa pasludināšanas dienā. Norādāms, ka maksātnespējas procesa laikā parādnieks nav atbrīvots no kārtējo izdevumu segšanas, tajā skaitā, saglabājas pienākums veikt kārtējos nodokļa maksājumus.

Ja maksātnespējas procesa bankrota procedūras ietvaros tiek pārdots fiziskās personas nekustamais īpašums, lai segtu tās saistības ar kreditoriem, parādniekam rodas kārtējais iedzīvotāju ienākuma nodokļa maksājums, ja vien likumā “Par iedzīvotāju ienākuma nodokli” nav noteikts atbrīvojums no nodokļa (t.sk., par vienīgo nekustamo īpašumu vai par ilglaicīgu pamata dzīvesvietu).

Pēc tam, kad izsolē pārdota parādnieka manta, tiesa apstiprinājusi nekustamā īpašuma izsoles aktu vai pieņēmusi lēmumu reģistrēt īpašuma tiesības uz kreditora vārda, kas ir paziņojis par gribu mantu paturēt, maksātnespējas procesa administrators sagatavo aprēķinu, kurā norāda, citastarp, arī pievienotās vērtības nodokli, ja izsoles cena ar to apliekama, un kārtējos nodokļu maksājumus, kas veicami par šo parādnieka mantu par laikposmu no dienas, kad pasludināts maksātnespējas process, līdz tā mēneša pēdējam datumam, kurā stājies spēkā tiesas nolēmums, ar kuru apstiprināta parādnieka mantas izsole, un kreditoriem izmaksājamo summu.

Nodokļu (nodevu) administrācija, ņemot vērā, ka tās rīcībā nav informācijas par atsavināto/atsavināmo īpašumu, nevar pieteikt kreditora prasījumu, ierindojoties starp pārējiem kreditoriem, kas pieteikuši kreditora prasījumu maksātnespējas procesa ietvaros.

Atbilstoši vispārīgajai kārtībai saskaņā ar likumu “Par iedzīvotāju ienākuma nodokli” maksātnespējīgajai fiziskai personai iedzīvotāju ienākuma nodokļa saistības, kas rodas no maksātnespējas procesa bankrota procedūras ietvaros pārdotā nekustamā īpašuma, ir jāsedz pašai. Savukārt saskaņā ar Maksātnespējas likumu fiziskajai personai - parādniekam šī nodokļa segšanai rīcībā ir tikai divas trešdaļas no saviem ienākumiem, kas nepieciešami, lai segtu maksātnespējīgās fiziskās personas uzturēšanas izmaksas. Līdz ar to var rasties situācija, ka persona atkārtoti kļūst maksātnespējīga, jo nespēj veikt kārtējos iedzīvotāju ienākuma nodokļa maksājumus, kuri radušies jau pēc maksātnespējas procesa pasludināšanas.

Lai novērstu situāciju, ka fiziskā persona nevar segt saistības, kas izriet no kārtējiem iedzīvotāju ienākuma nodokļa maksājumiem, maksātnespējas procesā pārdodot nekustamo īpašumu, bet vienlaikus nodrošinātu vienādu pieeju ar citiem gadījumiem, kad tiek veikti iedzīvotāju ienākuma nodokļa kārtējie maksājumi (piemēram, algas nodoklis no darba algas), likumā “Par iedzīvotāju ienākuma nodokli” būtu jāparedz iespēja piemērot modificētu iedzīvotāju ienākuma nodokļa piemērošanas pamatmodeli, ja maksātnespējas procesa bankrota procedūras ietvaros tiek atsavināts nekustamais īpašums, t.i., :

1. maksātnespējas procesa administrators, ņemot vērā fiziskās personas sniegto informāciju, kapitāla pieaugumu nosaka no kapitāla aktīva atsavināšanas cenas, atņemot iegādes vērtību un kapitāla aktīvā veikto ieguldījumu vērtību kapitāla aktīva turēšanas laikā, piemērojot iedzīvotāju ienākuma nodokļa likmi 20 procentu apmērā, deklarē šo ienākumu fiziskās personas vietā un iemaksā iedzīvotāju ienākuma nodokli budžetā likumā “Par iedzīvotāju ienākuma nodokli” noteiktajā kārtībā. (Ja maksātnespējas procesa administratora rīcībā ir informācija, ka nodokļa maksātājs ir tiesīgs piemērot atbrīvojumu no iedzīvotāju ienākuma nodokļa (piemēram, ja nekustamais īpašums ir bijis fiziskās personas īpašumā vismaz 60 mēnešus un vismaz 12 mēnešus pēc kārtas (minētajā 60 mēnešu periodā) līdz atsavināšanas līguma noslēgšanas dienai ir personas deklarētā dzīvesvieta (kas nav deklarēta kā maksātāja papildu adrese)), maksātnespējas procesa administrators piemēro atbrīvojumu un neietur iedzīvotāju ienākuma nodokli.);
2. ja maksātnespējas procesa administratora rīcībā nav informācijas par kapitāla aktīva iegādes vērtību un kapitāla aktīvā veikto ieguldījumu vērtību kapitāla aktīva turēšanas laikā, maksātnespējas procesa administrators kapitāla pieaugumu nosaka, no kapitāla aktīva atsavināšanas cenas atņemot zemesgrāmatā noteikto nekustamā īpašuma iegādes vērtību, piemērojot iedzīvotāju ienākuma nodokļa likmi 20 procentu apmērā, deklarē šo ienākumu fiziskās persona vietā un iemaksā iedzīvotāju ienākuma nodokli budžetā likumā “Par iedzīvotāju ienākuma nodokli” noteiktajā kārtībā.

Tādējādi tiktu nodrošināta kārtība, ka fiziskā persona nebūtu atbrīvota no nodokļu saistībām, kas radušās maksātnespējas procesa bankrota procedūras ietvaros, bet to samaksa, līdzīgi kā citu kārtējo saistību izpilde, tiktu deleģēta maksātnespējas procesa administratoram.

Likuma “Par iedzīvotāju ienākuma nodokli” 9.pantā ir noteikti vairāki gadījumi, kuros ienākumi no nekustamā īpašuma atsavināšanas tiek atbrīvoti no iedzīvotāju ienākuma nodokļa, tomēr ne visos gadījumos iedzīvotāju ienākuma nodokļa atbrīvojums tiek piemērots, ja nekustamais īpašums ir fiziskās personas vienīgais mājoklis Maksātnespējas likuma izpratnē.

Tādējādi būtu ieteicams likumā “Par iedzīvotāju ienākuma nodokli” veikt grozījumus un noteikt, ka ar iedzīvotāju ienākuma nodokli neapliek ienākumu no nekustamā īpašuma atsavināšanas, kas gūts Maksātnespējas likumā noteiktās maksātnespējas procesa bankrota procedūras ietvaros, ja attiecīgais nekustamais īpašums bijis fiziskās personas vienīgais mājoklis Maksātnespējas likuma izpratnē (deklarētā dzīvesvieta pēdējos 6 mēnešus).

Līdz ar to, lai novērstu iepriekš aprakstīto problēmu, lietderīgs risinājums būtu noteikt, ka no nekustamā īpašuma atsavināšanas ienākumiem, kuri gūti Maksātnespējas likumā noteiktās maksātnespējas procesa bankrota procedūras ietvaros, pārdodot nekustamo īpašumu (kas nav fiziskās personas vienīgais mājoklis Maksātnespējas likuma izpratnē vai nav jau atbrīvots no iedzīvotāju ienākuma nodokļa saskaņā ar pašreiz spēkā esošajām normām), maksātnespējas procesa administratoram ir pienākums piemērot modificēto iedzīvotāju ienākuma nodokļa piemērošanas pamatmodeli, deklarējot šo ienākumu fiziskās persona vietā, iesniedzot paziņojumu par fiziskai personai izmaksātajām summām (fiziskās personas maksātnespējas procesa bankrota procedūras ietvaros gūto nekustamā īpašuma atsavināšanas ienākumu) un iemaksājot iedzīvotāju ienākuma nodokli budžetā likumā “Par iedzīvotāju ienākuma nodokli” noteiktajā kārtībā.

Attiecīgi fiziskai personai, kas taksācijas gada laikā ir saņēmusi Latvijas Republikā ienākumus no kapitāla pieauguma, no kuriem ir ieturēts un budžetā iemaksāts iedzīvotāju ienākuma nodoklis, būtu tiesības par attiecīgo ienākumu neiesniegt pārskata perioda deklarāciju par ienākumu no kapitāla pieauguma, par kuru maksātnespējas procesa administrators nodokli samaksājis.

Papildus informējam, ka, izstrādājot grozījumus likumā “Par iedzīvotāju ienākuma nodokli”, ir jāvērtē, vai ir nepieciešami grozījumi arī citos normatīvajos aktos, saistībā ar maksātnespējas procesa administratora pienākumiem.

Ar cieņu

Ministru prezidents M.Kučinskis

Finanšu ministre D.Reizniece - Ozola